Las Vegas Raiders

Las Vegas Raiders on Yhdysvalloissa NFL:ssä pelaava amerikkalaisen jalkapallon seura. Se pelaa American Football Conferencen läntisessä divisioonassa, AFC Westissä. Seuran kotipaikka on Las Vegasissa, Nevadan osavaltiossa. Seura muutti Las Vegasiin vuonna 2020 ja on tunnettu aiemmin nimillä Oakland Raiders sekä Los Angeles Raiders .
Las Vegas Raiders on yksi NFL:n menestyneimmistä joukkueista pitkän ja värikkään historiansa aikana. Joukkue on voittanut kolme Super Bowlia (1976, 1980 ja 1983), ollut viidessä finaalissa ja sen riveissä on pelannut joitakin ammattilaisjalkapallon suurimpia nimiä. Vuonna 1976 Super Bowl XI:n voitto tuli valmentaja- ja selostajalegenda John Maddenin johdolla.
Las Vegas Raidersin joukkueen ja peliasun värit ovat hopea ja musta. Joukkueen kannattajakuntaa kutsutaan yhteisellä nimellä "Raider Nation" (). Raider Nation on levinnyt ympäri Yhdysvaltoja, sekä myös Yhdysvaltojen ulkopuolelle mm. Norjaan, ja Ice Cube on tehnyt heistä kertovan samannimisen laulun.
Seuran omistaja on Mark Davis. Las Vegas Raiders oli vuonna 2023 "Forbesin" listauksessa maailman kahdeksanneksi arvokkain urheiluseura 6,2 miljardin dollarin arvolla.
Historia.
Al Davisin aikakausi.
Raiders perustettiin vuonna 1960, jolloin se liittyi NFL:n kilpailevaan liigaan, American Football Leagueen (AFL). Vuonna 1970 liigojen yhdistyttyä Raiders asettui AFC:en.
Alun perin Oakland Raiders -nimisenä tunnettu joukkue perustettiin Al Davisin toimesta, joka omisti sen yli neljä vuosikymmentä kuolemaansa asti 82-vuotiaana 8. lokakuuta 2011. Davisin ansioksi lasketaan ammattilaisjalkapallon mullistaminen innovatiivisilla hyökkäyspelisuunnitelmillaan, jotka auttoivat luomaan räjähdysmäisen syöttöpelin. Tämä pelityyli on nykyään yleistä kaikilla kilpailutasoilla ja sitä käyttävät edelleen monet joukkueet.
Siirto Los Angelesiin (1982–1994).
Joukkue aloitti pelaamisen lännessä ja muutti Oakland Coliseumista Los Angeles Memorial Coliseumiin kaudella 1982. Muutto johtui pääasiassa Al Davisin ja kaupungin viranomaisten välisistä oikeudellisista kiistoista stadionin vuokraehdoista. Kaupunki ei omistaja Davisin vaatimuksista huolimatta kyennyt parantamaan Raidersin kotistadionia. Sen sijaan että olisi jatkanut oikeudenkäyntejä, Davis päätti muuttaa etelään ja ottaa mukaansa kaikki paitsi kaksi pelaajaa. Joukkue pelasi vuosina 1982–1994 nimellä Los Angeles Raiders. 
Paluu Oaklandiin (1995-2019).
Oleskelu Los Angelesissa jäi lyhyeksi, vain 14 kauden mittaiseksi. Jälleen syntyi ongelmia johdon ja paikallishallinnon välillä, joten Davis muutti joukkueen takaisin Oaklandiin. Los Angelesin kaupunki ei suostunut Davisin vaatimiin muutostöihin yli 100 000 katsojan ränsistyvällä kotistadionilla, Los Angeles Memorial Coliseumilla. Kausi 2019 oli joukkueen viimeinen kausi Oaklandissa. 
Siirto Las Vegasiin (2020–).
Vuonna 2017 Raiders päätettiin siirtää Oaklandista Las Vegasiin. Muuton taustalla olivat jälleen joukkueen kotistadionia koskevat kiistat. Raidersin omistajien mielestä Oakland ja Alamedan piirikunta eivät tehneet tarpeeksi töitä Raidersin uuden stadionin puolesta, kun taas Las Vegas ja Nevada lupasivat 750 miljoonaa dollaria julkista tukea uuden stadionin rakentamiseksi. 65 000 katsojaa vetävä, 1,6 miljardia euroa maksanut Allegiant Stadium valmistui kesällä 2020.